REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/182-15

27. maj 2015. godine

B e o g r a d

ZAPISNIK

30. SEDNICE ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE,

ODRŽANE 27. MAJA 2015. GODINE

Sednica je počela u 11.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Dragan Jovanović, Milan Kovačević, Zoran Milekić, Mujo Muković, dr Vladimir Orlić, Katarina Rakić, Suzana Spasojević i Vučeta Tošković.

Sednici je prisustvovala zamenik člana odbora Olivera Pešić (zamenik Jovice Jevtića).

Sednici nisu prisustvovali članovi Odbora: Jovan Marković, Saša Mirković, Goran Ćirić i Slobodan Homen, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Aleksandra Damjanović, državni sekretar, Milana Rakić, državni sekretar, Aleksandar Simić, pomoćnik ministra, Miroljub Jevtić i Darinka Đuran, savetnici.

Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Izveštaja o radu Ministarstva građevinarstva, saobraćaja i infrastrukture za period februar - april 2015. godine (broj 02-1235/15 od 05.5.2015. godine);
2. Razmatranje predstavki na predlog radne grupe Odbora;
3. Razno.

Pre prelaska na razmatranje utvrđenog dnevnog reda usvojen je zapisnik 28. sednice Odbora održane 21. aprila 2015. godine i zapisnik 29. sednice Odbora održane 23. aprila 2015. godine.

Prva tačka dnevnog reda - **Razmatranje Izveštaja o radu Ministarstva građevinarstva, saobraćaja i infrastrukture za period februar-april 2015. godine**

U uvodnom izlaganju državni sekretar, Aleksandra Damjanović, je naglasila da je Izveštaj o radu Ministarstva obeležen velikom i obimnom zakonodavnom aktivnošću, ali i da je Ministarstvo, u okviru nadležnosti, vršilo i druge redovne poslove. Kada su u pitanju katastarski predmeti na sve podnete žalbe su urađena rešenja. Podzakonska akta u vezi Zakona o planiranju i izgradnji, osim tri Pravilnika, su doneta. U toku su javne rasprave o Zakonu o konverziji zemljišta (rok za njegovo donošenje ističe 17. juna ove godine) i o Zakonu o prijavljivanju i evidentiranju zakupaca na neodređeno vreme u stanovima u svojini građana. Takođe, u toku je i javna rasprava o Zakonu o izmenama i dopunama Zakona o državnom premeru i katastru (Ministarstvo neće biti predlagač). Na kraju uvodnog izlaganja, državni sekretar je naglasila da su sve druge aktivnosti Ministarstva detaljno navedene i objašnjene u Izveštaju.

 U nastavku sednice narodni poslanici su postavljali pitanja predstavnicima Ministarstva. Prvo pitanje se odnosilo na rokove za izgradnju deonica državnih puteva, odnosno zašto se kasni sa izgradnjom, i zašto je auto-put koji bi trebao da ide od Albanije preko Prištine do Niša postao prioritet broj jedan. Na ovo pitanje su odgovorili predsednik Odbora i državni sekretar Aleksandra Damjanović ističući da je regionalna saradnja od velikog značaja i da priprema u takvim projektima traje koliko i sama gradnja, a da sve deonice postaju prioritet onog trenutka kad se za njih obezbede sredstva. Sve ostalo je samo priprema projekta. U slučaju Koridora 10 i Koridora 11, bilo je mnogo problema sa izvođačima, a još češće sa podizvođačima, pa se drgačijom organizacijom u samom Ministarstvu radi na tome da se ispoštuju rokovi. U Izveštaju su navedeni detaljani podaci po deonicama, a u odnosu na predmetni Izveštaj postoji i određeni napredak.

 U nastavku sednice predstavnicima Ministarstva su postavljena pitanja vezana za deonice koje će se finansirati iz kredita Evropske banke za obnovu i razvoj i Svetske banke, a uz učešće JP ,,Putevi Srbije“. Naglašeno je da tih informacija nema u Izveštaju i zatraženo objašnjenje vezano za nadzor, odnosno da li je tačno da JP ,,Putevi Srbije“ ne vrše nadzor nad radovima i da postoje problemi sa saobraćajnom signalizacijom.

 Odgovarajući na navedena pitanja naglašeno je da ceo posao vodi JP ,,Putevi Srbije“ i da posredstvom Ministarstva od njih treba i zatražiti odgovor. Takođe, istaknuto je da su kod Koridora 10, ugovorne strane ,,Koridori Srbije“d.o.o. i izvođači radova, a ne Ministarstvo. Ministarstvo je u mogućnosti samo, a to redovno i čini, da intezivno saziva sastanke sa izvođačima radova gde se otvoreno razgovara o svim tekućim i spornim pitanjima. Što se tiče Koridora 11, jedna ugovorna strana je Ministarstvo, a na prolongiranje rokova su uticale razne nepredviđene okolnosti kao što su pojava vode kod Obrenovca i problem Bazilike koji je rešen posle 5 godina. Državni sekretar, Milana Rakić je istakla da će predložiti kolegama da, upravo zbog postavljenih pitanja, u sledećem Izveštaju budu navedene činjenice vezane za kašnjenja na svim deonicama, što u ovom izveštaju nije naglašeno. Takođe, iznet je i predlog da se u sledećem izveštaju napiše više o JP ,,Putevi Srbije“ i o aktivnostima koje ovo preduzeće ima.

 Naredna pitanja narodnih poslanika su se odnosila na primenu Zakona o planiranju i izgradnji, odnosno izneto je zapažanje da u praksi postoji kolizija između Zakona i pojedinih podzakonskih akata, što otežava primenu Zakona. Posebno je naglašen problem u vezi sa članom 145. Zakona, po kome „lokacijski uslovi“ nisu potrebni, dok ih podzakonski akti zahtevaju. Takođe, izneta je primedba vezana za činjenicu da Javna preduzeća koja vode evidenciju klijenata traže JMBG klijenata, a po zakonu na to nemaju pravo. Postavljeno je i pitanje vezano za funkcionisanje Sektora za prostorno planiranje posle ukidanja Agencije.

 Odgovarajući na ova pitanja, Aleksandra Damjanović je istakla da je član 145. Zakona bio problem u lokalnim samoupravama, jer je došlo do kolizije između onoga što ne piše u Zakonu, a piše u podzakonskom aktu. Razlog je što su podzakonska akta doneta u vrlo kratkom roku, a rešenje ovog problema naći će se u Pravilniku o objedinjenoj proceduri upravo iz razloga da bi sve opštine i gradovi na teritoriji Republike Srbije jedinstveno primenjivale odredbe i Zakona i podzakonskih akata. Što se tiče problema u vezi JMBG, s obzirom na Zakon o zaštiti podataka o ličnosti, ukazano je da će Ministarstvo dopisom skrenuti pažnju EPS-u da radi protivzakonito. Način za rešavanje ovog problema je izmena njihovih unutrašnjih akata i odluka. Kada je reč o Agenciji za prostorno planiranje, naglašeno je da je u okviru Ministarstva nastavljeno sa aktivnostima u vezi sa prostornim planiranjem i da to odlično funkcioniše. Trenutno su u toku poslovi, koji se odnose na donošenje prostornih planova, a broj donetih prostornih planova za područja posebne namene je i povećan otkako je Agencija ukinuta.

 U nastavku sednice postavljeno je pitanje u vezi sa rezultatima primene Zakona o planiranju i izgradnji, odnosno da li postoje podaci o primeni sistema objedinjene procedure kao i o rezultatima primene. Na ovo pitanje, državni sekretar Aleksandra Damjanović, je istakla da će u sledećem izveštaju biti navedeni svi podaci. U periodu od marta do 1. maja izdato je 660 lokacijskih uslova i 556 građevinskih dozvola. Predstavnici Ministarstva su obišli gotovo sve jedinice lokalne samouprave Republike Srbije, prvenstveno zbog otklanjanja blokada u radu, a i zbog kontrole. Podaci sa terena su šaroliki, u prvom mesecu primene objedinjene procedure bilo je dosta problema. Međutim, poslednji izveštaji govore da ima sve više podnetih zahteva. U prvom periodu primene, od marta do maja, uglavnom su se izdavali lokacijski uslovi po novom zakonu a najveći broj od ovih 556 građevinskih dozvola su u stvari postupci, koji su već započeti i u skladu sa tim se i okončavaju. Očekivanja idu u pravcu da će tek od juna krenuti ciklus povećanog broja izdatih građevinskih dozvola. Period od decembra 2014. godine do januara 2015. godine je prelazni period do konačnog izdavanja građevinske dozvole u elektronskom obliku. Trenutno se vrši ocena pristiglih ponuda za izbor softverskog paketa, koji će biti uspostavljen i početi sa radom od 1. januara 2016. godine. Softer će biti uspostavljen na centralnom nivou i besplatno podeljen svim opštinama, pilot projekata neće biti, jedini uslov za primenu ovog softverskog paketa je da opština ima pristup internetu i dovoljno jak kompjuter da podrži otvaranje određenih dokumenata. Radionice za primenu ovog zakona su održane po svim upravnim okruzima i najveći broj zaposlenih je prošao edukaciju u skladu sa Zakonom. U cilju poštovanja svih zakonskih rokova obavljeni su razgovori sa imaocima javnih ovlašćenja, sačinjeni protokoli o saradnji i uspostavljen osnov za dalju nesmetanu elektronsku razmenu podataka i dostavljanje dokumentacije. Najveći broj opština je usvojio objedinjenu proceduru i poštuje sve elementarne propisane zakonske obaveze. U završnoj fazi je izrada vodiča za nadležne organe o primeni zakona i podzakonskih akata i vodiča za investitore. Postoji i call centar, koji radi 8 sati dnevno, tako da svi zainteresovani mogu da postave pitanja u vezi primene Zakona putem e-mail adrese ili telefonom.

 Na kraju ovog dela rasprave narodni poslanici su uputili predlog da se na sednice Odbora na kojima se razmatraju Izveštaji o radu Ministarstva ubuduće pozivaju i predstavnici JP ,,Putevi Srbije“.

 U daljem toku sednice Odbora usledila su pitanja u vezi sa prugom Valjevo-Loznica odnosno zašto taj projekat do danas nije završen i zašto je izbor direktora ,,Železnica Srbije“ AD dugo trajao.

 Miroljub Jevtić, savetnik u Ministarstvu, odgovorio je da su se 2013. godine ruska i srpska strana dogovorile da se komponenta Valjevo - Loznica zameni komponentom Stara Pazova - Novi Sad. Međutim, prilikom dvodnevne radne posete (maja meseca o.g.) ministra spoljnih poslova Rusije Sergeja Lavrova Srbiji vođeni su razgovori o nastavku aranžmana sa ruskim kreditom, a Ministarstvo saobraćaja, građevinarstva i infrastrukture je predložilo da se iz tog kredita završi projekat Valjevo -Loznica. Kompletna projektna dokumentacija je plaćena CIP-u, tako da radovi na ovoj deonici mogu da otpočnu. Direktor ,,Železnice Srbije“ AD je izabran 15. januara 2015. godine, a trenutno je aktuelna reforma železnice, posebno je naglašeno da je za tri meseca u ovoj godini urađeno više nego u prethodne dve decenije.

 U diskusiji su učestvovali narodni poslanici: Dragan Jovanović, Milutin Mrkonjić, Branka Bošnjak, dr Vladimir Orlić i Vučeta Tošković.

 Na kraju rasprave Odbor za prostorno planiranje, saobraćaj, infrastrukturu i telekomunikacije je, jednoglasno, odlučio da prihvati Izveštaj o radu Ministarstva građevinarstva, saobraćaja i infrastrukture za period februar – april 2015. godine.

Druga tačka dnevnog reda - **Razmatranje predstavki na predlog radne grupe Odbora**

Izvestilac Radne grupe Odbora, dr Vladimir Orlić, je obavestio prisutne da se Radna grupa Odbora obrazovana za razmatranje predstavki sastala i razmotrila sedam pristiglih predstavki i odlučila sledeće o daljem postupanju:

* Pritužba Ivana Damnjanovića iz Ljubovije na rad Ministarstva građevinarstva i urbanizma, broj 07-566/15, biće prosleđena Ministarstvu građevinarstva, saobraćaja i infrastrukture;
* Inicijativa Poslovnog udruženja kablovskih operatera za osnivanje novog Javnog preduzeća koje će upravljati postojećom kablovskom telekomunikacionom kanalizacijom, kojom trenutno upravlja Telekom Srbija a.d, broj 345-676/15, biće prosleđena Ministarstvu trgovine, turizma i telekomunikacija na dalje postupanje;
* Predstavka Slaviše Ilića iz Obrenovca u vezi štete od poplava, broj 07-709/15, biće prosleđena Gradskoj opštini Obrenovac;
* Imajući u vidu da su iste Primedbe Unije poslodavaca Srbije na Nacrt zakona o oglašavanju, broj 011-810, podnete i nadležnom Odboru za privredu, regionalni razvoj, trgovinu, turizam i energetiku pod brojem 011-717/15, izjašnjavanje o ovoj predstavci prepustićemo navedenom nadležnom odboru:
* U vezi Predstavke Radislava Stojanovića, broj 351-3848/09, biće upućen dopis podnosiocu;
* Primedbe Katedra za geodeziju i geoinformatiku Građevinskog fakulteta u Beogradu na odredbe Zakona o državnom premeru i katastru, broj 952-1122/15, biće prosleđene Ministarstvu građevinarstva, saobraćaja i infrastrukture.

Na kraju izlaganja dr Vladimir Orlić je obavestio Odbor da je na osnovu člana 194. Poslovnika Narodne skupštine, a imajući u vidu Zahtev Borislava Jankovića, broj 360-521/15, podneo Odboru za ustavna pitanja i zakonodavstvo Predlog za donošenje autentičnog tumačenja člana 17. Zakona o održavanju stambenih zgrada o čemu ćemo obavestiti i podnosioca.

Odbor je, jednoglasno, odlučio da prihvati predloge Radne grupe za postupanje povodom svakog podneska.

Treća tačka dnevnog reda–R a z n o

Povodom ove tačke dnevnog reda nije bilo predloga ni diskusije.

**\***

**\* \***

Na sednici je vođen tonski zapis.

Sednica je zaključena u 12.00 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić